sorteper
Sorteper, simpelt kortspil, fortrinsvis for børn. Det spilles oftest med særlige kort med fx dyremotiver, men et almindeligt spil kort kan benyttes. Kortene parres to og to; ét kort kan dog ikke parres: sorteper (eller spar bonde, idet klør bonde er fjernet fra spillet). Den, der til sidst har sorteper, har tabt. I daglig tale siger man, at den, som det i en kritisk situation ender med at gå ud over, "sidder tilbage med sorteper."